29-iyulga o‘tar kechasi “Yulduzlar yomg‘iri”ni kuzatish mumkin bo‘ladi

29-iyulga o‘tar kechasi iyul oyining an’anaviy “yulduzlar yomg‘iri” — Janubiy Delta-Akvaridlarini kuzatish mumkin. Bu haqda “Gazeta.uz” xabar bermoqda.

Har yilgi meteorit yomg‘irini 12-iyuldan 23-avgustga qadar kuzatish mumkin. Uning eng yaxshi ko‘rinadigan vaqti bugun, 29-iyulga o‘tar kechasi bo‘ladi. “Yog‘iladigan yulduzlar”ning maksimal soni 20 taga yetishi mumkin.
“Ushbu hodisani O‘zbekiston hududida bulutsiz havo sharoitida kuzatish mumkin”, – deb “Gazeta.uz” nashriga ma’lum qildi Mirzo Ulug‘bek nomidagi Astronomiya institutining katta ilmiy xodimi Chori Sherdonov.
Xabarda aytilishicha, meteor yomg‘irini ko‘rish uchun shahar yorug‘ligidan uzoqroq bo‘lgan joylarni tanlash kerak. Buning uchun yarim tunning dastlabki ikki soati eng qulay vaqt sanaladi.